ตามหาก๋วยเตี๋ยวเนื้อตุ๋นอีกร้านหนึ่งที่ขึ้นชื่อ ชื่อก็บ่งบอกว่า "รสเยี่ยม" เห็นว่าร้านนี้มีที่มา มีหลายสาขาตามต่างจังหวัด ผมเองก็ว่าจะแวะมาหลายที บางทีก็นึกไม่ถึงบ้าง หาร้านไม่เจอบ้าง หาที่จอดรถบ้าง วันนี้ตั้งใจขับรถอย่างช้าๆ เพื่อชะลอที่จะทานร้านนี้ วันนี้โอกาสเหมาะ หาร้านเจอ ที่จอดรถสะดวก จึงไม่ลังเลที่จะแวะครับ

     ร้านนี้ตั้งอยู่ริมถนนสิงหวัฒน์ ถนนเส้นหลังเมืองพิษณุโลก อยู่ใกล้ๆ กับสี่แยกบ้านคลอง หากมาจาก จ.สุโขทัย หรือมาจากฝั่งห้างสรรพสินค้า central plaza phitsanulok ก่อนถึง "สี่แยกบ้านคลอง" (ที่จะเลี้ยวขวาไปเส้น มน.) ชะลอรถ แล้วหาที่จอดรถริมถนนได้เลยครับ ร้านจะอยู่ทางซ้ายมือ ตอนแรกก็ว่าหาที่จอดรถยาก แต่พอเข้าไปในร้านเห็นป้ายบอก สามารถจอดรถในโรงแรมที่อยู่ใกล้ๆ ร้านได้ครับ

     บรรยากาศร้านนี้เป็นอาคารพาณิชย์ 2 คูหา ทำให้ร้านค่อนข้างกว้างขวางพอสมควร โต๊ะ-เก้าอี้ ดูสะอาด เป็นระเบียบ แต่ละโต๊ะมีตะกร้าขยะใบน้อยๆให้ มีเมนูและราคาบอกชัดเจน แถมยังบอกราคาวัตถุดิบที่ใช้ในแต่ละวันตามราคาตลาดด้วยครับ ตู้และหม้อก๋วยเตี๋ยวอยู่ติดผนังทางด้านขวา วางอุปกรณ์เครื่องปรุงต่างๆ ไว้อย่างเป็นระเบียบ ของสดก็มีตู้กระจกน้อยๆ ฝาปิดมิดชิดไว้อย่างดี เข้ามาร้านนี้แล้วยังมีคำคมให้อ่านเล่นๆ มากมาย แม้กระทั่ง wi-fi มีให้ แต่ก็ยังต้องถอดรหัสเอง 555 (password = หนึ่งปีมีวันแม่สองครั้งที่ร้อยเอ็ด) แอบนึกในใจ ... ไม่ใช้ก็ได้ !!! ร้านนี้เปิดทุกวันตั้งแต่เวลา 09.00 น.-15.00 น. ครับ มาชิม มาลองกันนะ

     ผิดหวังสักหน่อยนะครับ สำหรับคนที่ไม่ทานเนื้อ เพราะว่าร้านนี้ไม่มีหมูให้ทานเลย เนื้อล้วนๆ ครับ ไม่ว่าจะเป็นเนื้อตุ๋น ที่จัดว่าเด็ด ลูกชิ้นเนื้อ และส่วนของเนื้อต่างๆ ที่ลวกกันสดๆ ทั้งเนื้อสด ตับ ม้าม ไส้ ผ้าขี้ริ้ว และหัวใจ สำหรับราคาก๋วยเตี๋ยวก็จะอยู่ที่ 45 บาท (พิเศษ 50-60 บาท) เกาเหลา 50 บาท ลอยน้ำ 50 บาท ลวกรวม 80 บาท ครับ สำหรับวันนี้สั่งเป็นเกาเหลาข้าวเปล่า ในราคา 57 บาท และเส้นเล็กรวมเนื้อ ราคา 45 บาท คุณภาพและรสชาติเป็นยังไงมาดูกันครับ

     เริ่มต้นกันด้วยสิ่งที่ค่อนข้างชอบคือ "เนื้อตุ๋น" ตุ๋นได้เปื่อย นุ่ม สุดๆ ผมว่าทำได้เปื่อยกว่าหมูตุ๋นที่บางร้านทำด้วยซ้ำ ชอบมาก น้ำซุปออกแนวเนื้อตุ๋น กลมกล่อม อร่อยถูกใจ เป็นน้ำซุปก๋วยเตี๋ยวเนื้อตุ๋นที่ตามหา และคงหาไม่ได้บ่อยนัก ส่วนประกอบของเนื้อต่างๆ สด ใหม่ทุกวัน ลวกมาพอดี ทำให้ทานได้ง่าย โดยรวมวันนี้ รสชาติถือว่าผ่าน เชิญชวนให้มาลองกันครับ

     สุดท้ายในเรื่องของการบริการ มีการจัดการร้านที่ดี แบ่งหน้าที่กันทำ พนักงานรวมไปถึงเจ้าของร้านพูดจา และให้การบริการที่ดีครับ แต่ละโต๊ะมีน้ำชาไว้บริการ ถือว่าค่อนข้างประทับใจ (แต่คิดราคาน้ำแข็งแก้วละ 1 บาทนะ) 

สรุป  - รสชาติ 4/5
        - บรรยากาศและความสะอาด 4/5
        - การบริการและความรวดเร็ว 4/5
        - ความคุ้มค่าและราคา 4/5
     โดยรวม 4 เต็ม 5

     ปล.เป็นเพียงการแสดงความคิดเห็นส่วนบุคคลจากการทานในวันนี้และอ้างอิงกับร้านลักษณะเดียวกัน ถูกปากผม อาจจะไม่ถูกปากคุณ ชิมเอง จ่ายเอง บ่นเองจ้า (#752)